== 6. tavle ==
Tilbage i Uruk iførte Gilgamesh sig sit kongelige skrud. Kærlighedsgudinden Ishtar friede til ham, men han sagde nej og remsede alle hendes jordiske elskere op, og den skæbne, de fik - såsom Dumuzi (Tammuz), som hun havde dømt til at tilbringe det halve år i underverdenen, og hendes fars gartner Ishullanu, som hun havde omskabt til en [[Dværg (menneske)|dværg]]. Blandt meget andet sammenlignede han hende med "''en sko, der bider ejerens fødder.''" Grædende af raseri bad Ishtar sin far, himmelguden [[An|Anu]], om at måtte få Himmeltyren (som vi kalder [[Karlsvognen]]). Hun ville rasere Uruk, ellers slap hun de døde ud af underverdenen for at fortære de levende. Anu gav efter for sin datter, og hun ledede Himmeltyren efter sig ind i Uruk. Den hærgede løs; hver gang den snøftede, åbnede der sig huller i jorden, og hundreder af mennesker styrtede i døden. Også Enkidu var nær blevet dræbt, men klarede at gribe fat i tyrens hale og fik Gilgamesh til at dræbe den med sin kniv mod et punkt bagved [[Horn (anatomi)|horn]]ene. De ofrede tyrens hjerte til Shamash. Ishtar forbandede Gilgamesh for hans udtalelser om hende og for tyredrabet. Da Enkidu hørte det, sled han tyrens bagpart løs og smed den i ansigtet på Ishtar: "''Hvis jeg bare fik fat på dig, gjorde jeg det samme ved dig! Jeg ville ha' draperet hans indvolde over dine arme!''" erklærede han. Ishtar samlede sine tempelkvinder og skøger for at klage over tyrens død, mens Gilgamesh pralede til sine mænd af at have nedkæmpet selve Himmeltyren.<ref>{{Cite web |url=http://www.ancienttexts.org/library/mesopotamian/gilgamesh/tab6.htm |title=Epic of Gilgamesh: Tablet VI<!-- Bot genereret titel --> |access-date=23. august 2016 |archive-date= 6. september 2016 |archive-url=https://web.archive.org/web/20160906133231/http://www.ancienttexts.org/library/mesopotamian/gilgamesh/tab6.htm |url-status=ok }}</ref>
Litteratur Samfund Historie Kultur Civilisationer